
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 16 noiembrie 2010

Pl-x 577/2010


AVIZ

asupra propunerii legislative pentru modificarea şi completarea Legii nr.95/2006 privind reforma în domeniul sănătăţii
În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea şi completarea Legii nr.95/2006 privind reforma în domeniul sănătăţii, trimisă cu adresa nr. Pl-x 577 din 9 noiembrie 2010, înregistrată cu nr.31/941 din 11 noiembrie 2010. 
Propunerea legislativă a fost respinsă de Senat în şedinţa din 11 octombrie 2010, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin.(9) pct.1 din Regulamentul Camerei Deputaţilor, republicat, cu modificările ulterioare.

Propunerea legislativă are ca obiect de reglementare completarea Legii nr.95/2006 privind reforma în domeniul sănătăţii, intervenţia legislativă vizând ca în municipii să se poată organiza substaţii de ambulanţă în funcţie de numărul solicitărilor şi distribuţia zonală a unităţilor sanitare.
Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 16 noiembrie 2010.

Membrii comisiei au examinat propunerea legislativă supusă avizării, expunerea de motive, punctul de vedere al Guvernului României, transmis prin adresa cu nr.1583 din 21 iunie 2010, care nu susţine adoptarea acestei iniţiative legislative şi avizul favorabil, cu observaţii şi propuneri, al Consiliului Legislativ, aviz cu nr.400 din 9 aprilie 2010.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative pentru modificarea şi completarea Legii nr.95/2006 privind reforma în domeniul sănătăţii, întrucât aplicarea măsurilor propuse prin această iniţiativă legislativă ar conduce la desfiinţarea substaţiilor care sunt organizate în alte localităţi (oraşe, comune, sate) în afara municipiilor, precum şi a tuturor punctelor de lucru. Acest fapt ar duce la o mărire a timpilor de sosire la locul intervenţiei de la apelul de urgenţă şi nu la o scădere a acestora. Conform legislaţiei în vigoare, Ministerul Sănătăţii este autoritatea competentă în ceea ce priveşte aprobarea structurii organizatorice şi a reorganizării serviciilor de ambulanţă.
În raport de obiectul şi conţinutul reglementării, propunerea legislativă face parte din categoria legilor ordinare.

                       PREŞEDINTE,                          
       SECRETAR,

                         Daniel Buda                                    Gabriel Andronache
Consilier parlamentar,

Rodica Penescu

